BBC Home Service

BBC Home Service var bresk útvarpsstöð sem sendi út frá 1939 til 1967, þegar BBC Radio 4 tók við af henni.

Frá upphafi 3. áratugar 20. aldar hafði BBC sent út á tveimur stöðvum: BBC National Programme og BBC Regional Programme. Þegar síðari heimsstyrjöld braust út 1. september 1939 voru stöðvarnar sameinaðar svo óvinaflugvélar gætu ekki notað útsendingarnar sem leiðsögutæki. Héraðsstöðvarnar tóku smám saman við útsendingum vegna hættunnar á því að Lundúnastöðin yrði fyrir loftárásum, en á samræmdum rásum. Nýja stöðin fékk nafnið Home Service („heimaþjónustan“) og sendi út dagskrá frá 7 um morguninn til 00:15 eftir miðnætti með fréttatíma klukkan 7:00, 8:00, 13:00, 18:00, 21:00 og á miðnætti.

Eftir að stríðinu lauk voru héraðsstöðvarnar endurreistar á eigin tíðni og BBC Light Programme stofnuð um skemmtidagskrá, meðan talútvarp, útvarpsleikrit og klassísk tónlist voru áfram send út á Home Service. Sumir skemmtiþættir héldu þó áfram á Home Service. Gamanþættirnir The Goon Show voru til dæmis sendir þar út frá 1951 til 1960. Home Service skiptist í sjö svæðisbundnar tíðnir. Árið 1967 tók BBC Radio 4 við útsendingum á þessum tíðnum.

 Tilvísanir 

Flokkur:Breskar útvarpsstöðvar

Flokkur:BBC